
Článok I.

Základné ustanovenia

a) o výkone práv a povinností detí a ich zákonných zástupcov,

b) o pravidlách vzájomných vzťahov a vzťahov s pedagogickými zamestnancami a ďalšími zamestnancami školy,

c) o prevádzke a vnútornom režime školy,

d) o podmienkach na zistenie bezpečnosti a ochrany zdravia detí a ich ochrany pred sociálno-patologickými javmi, diskrimináciou alebo násilím,

e) o podmienkach nakladania s majetkom, ktorý škola spravuje, ak tak rozhodne zriaďovateľ



Charakteristika materskej školy

          Materská škola je zrekonštruovaná jednoposchodová budova s novou prístavbou. V MŠ sa nachádzajú tri samostatné triedy, ku ktorej prislúchajú šatne a sociálne zariadenia. V novej časti sa nachádzajú kabinety, jedna kancelária, izolačná miestnosť a miestnosti na odkladovanie lehátok a posteľnej bielizne.
     Poskytuje celodennú starostlivosť deťom od 3 do 6 rokov a deťom s odkladom povinnej školskej dochádzky.
    V triede sa uskutočňuje výchovno-vzdelávacia činnosť v maďarskom jazyku, kde sa pri osvojovaní štátneho jazyka postupuje v súlade s Metodickým listom na osvojenie štátneho - slovenského jazyka v materských školách s vyučovacím jazykom národnostných menšín.
      Poslanie materskej školy upravuje zákon č. 245/2008 Z. z. o výchove a vzdelávaní (školský zákon) a zmene a doplnení niektorých zákonov v znení neskorších predpisov (ďalej len „školský zákon“) podľa ktorého: „Materská škola podporuje osobnostný rozvoj detí v oblasti sociálno-emocionálnej, intelektuálnej, morálnej, estetickej, rozvíja schopnosti a zručnosti, utvára predpoklady na ďalšie vzdelávanie. Pripravuje na život v spoločnosti v súlade s individuálnymi a vekovými osobitosťami detí.“
     Poslanie Materskej školy s VJM Šíd je pomáhať deťom prostredníctvom aktívnej sebarealizácie  zdravo a bezpečne žiť, poznávať svet, a učiť sa pre život.
     Vlastné ciele a poslanie výchovy a vzdelávania v našej materskej škole sme si stanovili v súlade so všeobecnými cieľmi ustanovenými v štátnom vzdelávacom programe, s cieľmi výchovy a vzdelávania ustanovenými v školskom zákone, s cieľmi stanovenými v koncepčnom zámere rozvoja materskej školy, s potrebami a záujmami detí, zákonných zástupcov a pedagogických zamestnancov.
      Zameraním materskej školy je uplatňovať osobnostne orientovanú výchovu a vzdelávanie v edukačnom procese detí krok za krokom k spokojnosti  a  vzdelaniu detí predškolského veku s dôrazom na  radostne prežité detstvo - vytvoriť pre deti domov plný tvorivých hier, rozprávok, pohybových aktivít, zážitkov,  s vytváraním sociálnych väzieb v kolektíve detí a dospelých.    Zaraďovať netradičné formy práce, aktivizujúce, tvorivé,  participatívne, projektové metódy, zážitkové učenie, skúsenostné učenie, bádanie, experimentovanie, dodržiavať zásady práce s deťmi. Pristupovať k dieťaťu ako k individualite, rozvíjať jeho sebarozvoj, sebauvedomovanie a sebahodnotenie. 
Pripraviť dieťa čo najkvalitnejšie na vstup do základnej školy po stránke kognitívnej, perceptuálno–motorickej a sociálno–emocionálnej.



Článok II.

Povinné predprimárne vzdelávanie (ďalej len „PPV“) 

1. Pre deti, ktoré dosiahnu päť rokov veku do 31. augusta, ktorý predchádza začiatku školského roka, od ktorého bude plniť povinnú školskú dochádzku v základnej škole, je predprimárne vzdelávanie povinné a trvá jeden školský rok. 
2. Ak dieťa po dovŕšení šiesteho roka veku nedosiahlo školskú spôsobilosť, riaditeľka MŠ rozhodne o pokračovaní plnenia povinného predprimárneho vzdelávania v MŠ na základe písomného súhlasu príslušného zariadenia výchovného poradenstva a prevencie, písomného súhlasu všeobecného lekára pre deti a dorast a informovaného súhlasu zákonného zástupcu. 
3. Ak dieťa ani po pokračovaní plnenia povinného predprimárneho vzdelávania v MŠ nedosiahlo školskú spôsobilosť, začne od 1. septembra, ktorý nasleduje po dni, v ktorom dieťa dovŕšilo siedmy rok veku, plniť povinnú školskú dochádzku v základnej škole. Ak sa u dieťaťa plniaceho povinnú školskú dochádzku objavia problémy, ktoré nasvedčujú, že nezvláda nároky kladené v bežnej základnej škole, bude sa o jeho ďalšom vzdelávaní rozhodovať s využitím ustanovenia § 108 odst. 1 zákona č. 245/2008 Z.z. a dieťa bude pokračovať v plnení PŠD v bežnej ZŠ alebo v ZŠ pre žiakov so zdravotným znevýhodnením, príp. v špeciálnej ZŠ.
 4. Ak zákonný zástupca dieťaťa alebo zástupca zariadenia požiada, aby bolo na povinné predprimárne vzdelávanie v MŠ prijaté dieťa, ktoré nedovŕšilo piaty rok veku do 31. augusta, je povinný k žiadosti predložiť súhlasné vyjadrenie príslušného zariadenia poradenstva a prevencie a všeobecného lekára pre deti a dorast.
 5. Dieťaťu so zdravotným znevýhodnením, ktoré je oslobodené od povinnosti dochádzať do MŠ a jeho zdravotný stav mu neumožňuje vzdelávať sa, na základe písomného súhlasu všeobecného lekára pre deti a dorast a písomného súhlasu zariadenia výchovného poradenstva a prevencie neposkytuje vzdelávanie do pominutia dôvodov, pre ktoré došlo k oslobodeniu od povinnosti dochádzať do MŠ. Ak je zdravotný stav dieťaťa taký vážny, že mu dočasne neumožňuje vzdelávať sa, môže riaditeľka MŠ rozhodnúť o jeho oslobodení od povinnosti dochádzať do MŠ. Dieťa sa do procesu výchovy a vzdelávania vráti až vtedy, keď všeobecný lekár pre deti a dorast dá súhlasné písomné vyjadrenie, že už zdravotný stav dieťaťa umožňuje jeho vzdelávanie v MŠ. 
6. Zákonný zástupca dieťaťa môže písomne požiadať riaditeľku MŠ o povolenie individuálneho vzdelávania dieťaťa. 
7. Individuálne vzdelávanie v MŠ riaditeľka povoľuje dieťaťu, pre ktoré je predprimárne vzdelávanie povinné ak:
· jeho zdravotný stav mu neumožňuje účasť na povinnom predprimárnom vzdelávaní v MŠ 
· jeho zákonný zástupca o to požiada
8. Predprimárne vzdelávanie dieťaťa, ktorému bolo povolené individuálne vzdelávanie z dôvodu, že jeho zdravotný stav mu neumožňuje účasť na povinnom predprimárnom vzdelávaní v MŠ, zabezpečuje kmeňová MŠ, ktorej riaditeľka rozhodla o povolení individuálneho vzdelávania, v rozsahu najmenej dve hodiny týždenne. 
9. Ak zákonný zástupca požiada o povolenie individuálneho vzdelávania, prílohou k žiadosti je písomný súhlas všeobecného lekára pre deti a dorast.
10. Výdavky spojené s individuálnym vzdelávaním v prípade, že oň požiada zákonný zástupca a riaditeľka MŠ ho povolí, znáša zákonný zástupca. V tomto prípade povinné predprimárne vzdelávanie zabezpečuje zákonný zástupca prostredníctvom osoby, ktorá má ukončené najmenej úplné stredné odborné všeobecné vzdelanie alebo úplné stredné odborné vzdelanie. 
11. Žiadosť zákonného zástupcu o povolení individuálneho vzdelávania musí obsahovať:
 a) meno, priezvisko, dátum narodenia, rodné číslo a miesto trvalého pobytu dieťaťa, 
 b) obdobie, na ktoré sa má individuálne vzdelávanie povoliť, 
 c) dôvody na plnenie individuálneho vzdelávania,
 d) meno a priezvisko fyzickej osoby, ktorá bude uskutočňovať individuálne vzdelávanie dieťaťa, ktorému má byť povolené individuálne vzdelávanie a doklady o splnení kvalifikačných predpokladov, ak sa individuálne vzdelávanie zabezpečuje v zariadení, názov sídlo a identifikačné číslo organizácie tohto zariadenia, 
 e) ďalšie skutočnosti, ktoré majú vplyv na individuálne vzdelávanie. 
12. Materská škola v spolupráci so zákonným zástupcom určí obsah individuálneho vzdelávania dieťaťa. Overenie osobnostného rozvoja dieťaťa uskutočňuje MŠ v priebehu mesiaca marec príslušného školského roka, v ktorom dieťa plní povinné predprimárne vzdelávanie. Konkrétny termín určuje riaditeľka kmeňovej MŠ a zákonný zástupca zabezpečí účasť dieťaťa. 
13. Dieťa, ktorému bolo povolené individuálne vzdelávanie z dôvodu, že jeho zdravotný stav mu neumožňuje účasť na povinnom predprimárnom vzdelávaní v MŠ, overovanie osobnostného rozvoja neabsolvuje. Pedagogický zamestnanec, ktorý zabezpečuje v tomto prípade individuálne vzdelávanie dieťaťa, na konci polroka príslušného školského roka predloží riaditeľke MŠ písomnú správu o individuálnom vzdelávaní dieťaťa. 
14. Povolenie individuálneho vzdelávania dieťaťa v priebehu školského roka môže riaditeľka MŠ zrušiť: 
a) na žiadosť zákonného zástupcu dieťaťa, 
b) na základe odôvodneného návrhu fyzickej osoby, ktorá uskutočňuje individuálne vzdelávanie dieťaťa, 
c) na základe návrhu hlavného školského inšpektora, 
d) ak sa neplní obsah individuálneho vzdelávania. 
12. Riaditeľka MŠ rozhodne o zrušení povolenia individuálneho vzdelávania do 30 dní od začatia konania a zároveň zaradí dieťa do príslušnej triedy MŠ. Odvolanie proti rozhodnutiu o zrušení povolenia individuálneho vzdelávania nemá odkladný účinok. 
13. Po ukončení individuálneho vzdelávania dieťa z rozhodnutia riaditeľky MŠ nemožno opätovne individuálne vzdelávať. 
14. Do materskej školy sa prijíma aj dieťa, ktoré dosiahlo vek 5 rokov do 31. augusta, predprimárne vzdelávanie sa stáva od začiatku školského roka preňho povinným, má trvalý pobyt na území SR, no so zákonnými zástupcami žije mimo územia SR. Zákonní zástupcovia sú povinní podať žiadosť o plnenie povinného predprimárneho vzdelávania osobitným spôsobom, v škole mimo územia SR. Následne predložia potvrdenie o návšteve školy, v ktorej sa dieťa vzdeláva v zahraničí. Riaditeľka materskej školy vydáva rozhodnutie o prijatí dieťaťa na predprimárne vzdelávanie; o osobitnom spôsobe plnenia povinného predprimárneho vzdelávania v zahraničí urobí len zápis v osobnom spise dieťaťa. Overenie osobnostného rozvoja dieťa prebieha v mesiaci marec a forma môže byť uskutočnená aj formou online.


Článok III.

Výkon práv a povinností detí a ich zákonných zástupcov v materskej škole, pravidlá vzájomných vzťahov a vzťahov s pedagogickými zamestnancami a ďalšími zamestnancami materskej školy


Práva a povinnosti dieťaťa, žiaka a jeho zákonného zástupcu alebo zástupcu zariadenia

1.  Dieťa alebo žiak má právo na

a) rovnoprávny prístup ku vzdelávaniu,

b) bezplatné vzdelanie v základných školách a v stredných školách,80)

c) bezplatné vzdelanie pre deti, pre ktoré je predprimárne vzdelávanie povinné, v materskej škole, ktorá je štátnou školou,

d) vzdelanie v štátnom jazyku a materinskom jazyku v rozsahu ustanovenom týmto zákonom,

e) inkluzívne vzdelávanie a individuálny prístup rešpektujúci jeho rôzne výchovno-vzdelávacie potreby, schopnosti a možnosti, nadanie a zdravotný stav v rozsahu ustanovenom týmto zákonom,

f) bezplatné zapožičiavanie edukačných publikácií na povinné vyučovacie predmety okrem pracovných zošitov,

g) úctu k jeho vierovyznaniu, svetonázoru, národnostnej a etnickej príslušnosti,

h) poskytovanie poradenstva a služieb spojených s výchovou a vzdelávaním,

i) výchovu a vzdelávanie v bezpečnom a hygienicky vyhovujúcom prostredí,

j) organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny,

k) úctu k svojej osobe a na zabezpečenie ochrany proti fyzickému, psychickému a sexuálnemu násiliu,

l) na slobodnú voľbu voliteľných a nepovinných predmetov v súlade so svojimi možnosťami, záujmami a záľubami v rozsahu ustanovenom vzdelávacím programom,

m) na informácie týkajúce sa jeho osoby a jeho výchovno-vzdelávacích výsledkov,

n) na individuálne vzdelávanie za podmienok ustanovených týmto zákonom podľa § 24,

o) náhradu škody, ktorá mu vznikla pri výchove a vzdelávaní alebo v priamej súvislosti s nimi; toto ustanovenie sa nevzťahuje na škodu podľa osobitného predpisu,80a)

p) príslušné podporné opatrenie uvedené vo vyjadrení podľa § 145b ods. 1.

2.  Dieťa so špeciálnymi výchovno-vzdelávacími potrebami alebo žiak so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú.

3.  Dieťa so špeciálnymi výchovno-vzdelávacími potrebami alebo žiak so špeciálnymi výchovno-vzdelávacími potrebami má právo používať pri výchove a vzdelávaní špeciálne edukačné pomôcky.



Zákonný zástupca dieťaťa je povinný:

- vytvoriť pre dieťa podmienky na prípravu na výchovu a vzdelávanie  v materskej škole,

- dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby,

- informovať o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania,

- nahradiť škodu, ktorú dieťa úmyselne spôsobilo, 

- dbať, aby dieťaťa dochádzalo včas do materskej školy, 

- oznámiť, ak sa dieťaťa nemôže zúčastniť na výchove a vzdelávaní v materskej škole jeho zákonný zástupca je povinný oznámiť materskej škole bez zbytočného odkladu príčinu jeho neprítomnosti.
Za dôvod ospravedlniteľnej neprítomnosti dieťaťa sa uznáva podľa školského zákon č.245/2008 Z. z. najmä:

· choroba,
· lekárom nariadený zákaz dochádzky do školy,
· rekonvalescencia alebo vyzdvihnutie dieťaťa z materskej školy pri príznakoch ochorenia počas dňa,
· mimoriadne nepriaznivé poveternostné podmienky,
· náhle prerušenie premávky hromadných dopravných prostriedkov,
· mimoriadne udalosti v rodine alebo
· účasť dieťaťa na súťažiach.

- rešpektovať, že v čase od odovzdania dieťaťa službu konajúcej učiteľke až po prevzatie dieťaťa zákonným zástupcom (alebo ním splnomocnenou osobou) sa komunikácia s dieťaťom uskutočňuje len prostredníctvom príslušnej učiteľky alebo riaditeľa, 

- rešpektovať, že počas pobytu v materskej škole dieťa nesmie používať mobilné elektronické zariadenia, prostredníctvom ktorých dochádza k prenosu údajov tretím osobám bez súhlasu osôb, o ktorých sa údaje prenášajú (pedagogických zamestnancov aj nepedagogických zamestnancov materskej školy a detí prijatých do materskej školy),
 
- zákonný zástupca je povinný všetky veci súvisiace s poskytovaním predprimárneho vzdelávania jeho dieťaťu riešiť interne, v materskej škole s učiteľkami, ktoré pracujú v triede, v ktorej je zaradené jeho dieťa a podľa potreby s riaditeľom, 

- zdržať sa znevažujúcich vyjadrení, statusov a komentárov na sociálnych sieťach týkajúcich sa pedagogickej činnosti materskej školy a riadenia materskej školy, 

- v prípade, ak zákonný zástupca opakovane nevyzdvihne svoje dieťa z materskej školy do času ukončenia prevádzky materskej školy, materská škola bude kontaktovať postupne všetky osoby, ktoré majú splnomocnenie na prevzatie dieťaťa (odporúča sa vyžiadať od zákonných zástupcov kontakty na viac osôb, ktoré by mohli v prípade tejto situácie dieťaťa prevziať); ak ani žiadna z poverených osôb neprevezme dieťa, bude materská škola kontaktovať príslušné okresné riaditeľstvo policajného zboru, ktoré okrem výkonu svojich oprávnení disponuje aj kontaktom na príslušný orgán sociálnoprávnej ochrany detí a sociálnej kurately, ktorý je dosiahnuteľný aj mimo služobného času zamestnancov, 
Upozornenie: Službu konajúca učiteľka nesmie odviesť dieťa k sebe domov, ani ho odovzdať inej osobe ako je zákonný zástupca alebo ním písomne splnomocnená osoba. 

- v prípade, ak má materská škola podozrenie, že zákonný zástupca opakovane preberá dieťa pod vplyvom alkoholu alebo iných omamných látok, alebo ak sa u dieťaťa prejavia zmeny, nasvedčujúce zanedbávaniu riadnej starostlivosti o dieťa, bude materská škola po predchádzajúcom písomnom upozornení zákonného zástupcu, v rámci všeobecnej oznamovacej povinnosti vyplývajúcej z § 7 ods. 1 zákona č. 305/2005 Z. z. o sociálnoprávnej ochrane detí a o sociálnej kuratele, informovať o tejto skutočnosti príslušný Úrad práce, sociálnych vecí a rodiny, oddelenie sociálnoprávnej ochrany detí a sociálnej kurately. 

- Zanedbanie povinnosti zákonného zástupcu 
· ak zákonný zástupca dieťaťa nedbá o riadne plnenie povinného predprimárneho vzdelávania svojho dieťaťa, riaditeľka MŠ oznámi túto skutočnosť príslušnému orgánu štátnej správy a obci, v ktorej má rodič dieťaťa trvalý pobyt, 
· ak zákonný zástupca nedbá o riadne plnenie povinného predprimárneho vzdelávania najmä ak neprihlási dieťa na plnenie povinného predprimárneho vzdelávania alebo ak dieťa, pre ktoré je predprimárne vzdelávanie povinné, neospravedlnene vynechá viac ako sedem dní v mesiaci.

Riaditeľka materskej školy rozhoduje:

- o prijatí do materskej školy,

- o zaradení dieťaťa na adaptačný alebo diagnostický pobyt, 

-  o zaradení dieťaťa so zdravotným znevýhodnením, na základe odporúčania všeobecného lekára pre deti a dorast a zariadenia poradenstva a prevencie a na základe vopred prerokovaného informovaného súhlasu zákonného zástupcu alebo zástupcu zariadenia. O zaradení dieťaťa s nadaním rozhodne riaditeľ materskej školy na základe odporúčania zariadenia poradenstva a prevencie a na základe vopred prerokovaného informovaného súhlasu zákonného zástupcu alebo zástupcu zariadenia. Počet detí v triede môže byť znížený najviac o dve za každé dieťa so zdravotným znevýhodnením a dieťa s nadaním. Maximálny počet zaradených detí so zdravotným znevýhodnením a detí s nadaním v jednej triede sú dve.

- o prerušení dochádzky, dieťaťa do materskej školy, ak sa nejedná o dieťa s PPV / povinné predprimárne vzdelávanie/,


Podrobnosti o postupe pri porušovaní školského poriadku:

     Riaditeľ materskej školy môže rozhodnúť o predčasnom skončení predprimárneho vzdelávania, ak nejde o povinné predprimárne vzdelávanie, ak

a) dieťa sústavne alebo závažným spôsobom porušuje školský poriadok,

b) zákonný zástupca dieťaťa alebo zástupca zariadenia nedodržiava podmienky predprimárneho vzdelávania dieťaťa určené školským poriadkom,

c) zákonný zástupca dieťaťa alebo zástupca zariadenia neinformuje materskú školu o zmene zdravotnej spôsobilosti dieťaťa, jeho zdravotných problémoch alebo iných závažných skutočnostiach, ktoré majú vplyv na priebeh výchovy a vzdelávania,

d) zákonný zástupca dieťaťa alebo zástupca zariadenia bezdôvodne odmietne s dieťaťom absolvovať diagnostické vyšetrenie, ak sa špeciálne výchovno-vzdelávacie potreby dieťaťa prejavia po jeho prijatí do materskej školy a je potrebné zmeniť formu vzdelávania dieťaťa, alebo

e) predčasné skončenie predprimárneho vzdelávania odporučí zariadenie poradenstva a prevencie, všeobecný lekár pre deti a dorast alebo lekár so špecializáciou v inom špecializačnom odbore ako všeobecné lekárstvo alebo zubný lekár.


Pedagogický zamestnanci majú právo:

- odmietnuť prevziať dieťa v prípade podozrenia z ochorenia, alebo inej zmeny zdravotného stavu dieťaťa /napr. silný kašeľ, hlieny, zašívaná rana, sadra na končatine, vši vyrážky a pod./
- žiadať informácie o dieťati
- odmietnuť podávanie liekov dieťaťu, nakoľko nie sú oprávnené podávať lieky – antibiotiká, prípadne lieky, ktorých nesprávne podanie by mohlo ohroziť život dieťaťa. 

Povinnosti pedagogických zamestnancov:

Pedagogický zamestnanec je povinný: 
1. chrániť a rešpektovať práva dieťaťa a jeho zákonného zástupcu, 
2. zachovávať mlčanlivosť a chrániť pred zneužitím osobné údaje, informácie o zdravotnom stave detí a výsledkov psychologických vyšetrení, s ktorými prišiel do styku, 
3. rešpektovať individuálne výchovno-vzdelávacie potreby dieťaťa s ohľadom na ich osobné schopnosti a možnosti, sociálne a kultúrne zázemie, 
4. podieľať sa na vypracúvaní a vedení pedagogickej dokumentácie a inej dokumentácie ustanovenej osobitným predpisom, 
5. usmerňovať a objektívne hodnotiť prácu dieťaťa, 
6. pripravovať sa zodpovedne na výkon priamej výchovno-vzdelávacej činnosti včas, učebné pomôcky si pripravovať vopred, 
7. podieľať sa na tvorbe a uskutočňovaní školského vzdelávacieho programu, 
8. udržiavať a rozvíjať svoje profesijné kompetencie prostredníctvom profesijného rozvoja alebo sebavzdelávania, 
9. vykonávať pracovnú činnosť v súlade s aktuálnymi vedeckými poznatkami, hodnotami a cieľmi školského vzdelávacieho programu, 
10. poskytovať dieťaťu, zákonnému zástupcovi poradenstvo spojené s výchovou a vzdelávaním, 
11. informovať zákonného zástupcu o priebehu a výsledkoch výchovy a vzdelávania, ktoré sa ho týkajú, v rozsahu ustanovenom v školskom zákone, 
12. neustále skvalitňovať a prehlbovať účinnosť výchovno–vzdelávacieho procesu za výsledky, ktorého zodpovedá, 
13. priamu prácu s deťmi vykonávať efektívne, 
14. postupovať podľa schválených základných pedagogických dokumentov a podľa Sprievodcu školským rokom na daný školský rok, 
15. triednu knihu a evidenciu dochádzky detí zapisovať denne, po skončení miery vyučovacej povinnosti, 
16. plánovať výchovno-vzdelávaciu činnosť, 
17. s učebnými pomôckami a zariadením školy zaobchádzať šetrne, k ochrane spoločného majetku a bezpečnosti pri práci viesť aj deti, 
18. prichádzať na pracovisko včas, pred začatím priamej práce s deťmi, po príchode sa zapísať do dochádzkovej knihy, pri odchode z materskej školy zapísať čas odchodu, 
19. v prípade neprítomnosti druhého pedagóga v triede zastupovať ho, ak riaditeľka MŠ nerozhodne inak,  
20. byť na pracovisku v čase určenom na priamu prácu s deťmi, v čase porád, v čase určenom na zastupovanie, v čase triednych aktívov, v čase uskutočňovania kultúrnych akcií a mimoriadnych aktivít, 
21. dodržiavať školský poriadok MŠ a ďalšie vnútorné smernice školy, 
22. konať rozvážne, nie unáhlene a nerozmyslene, dbať o to, aby sa nepoškodilo dobré meno učiteľa, nepoužívať vulgárne výrazy, 
23. stmeľovať pedagogický kolektív, svojím konaním, rozhodovaním, vyjadrovaním a správaním nenarúšať medziľudské vzťahy ani pracovnú atmosféru materskej školy, 
24. korektne spolupracovať so všetkými zamestnancami materskej školy. 

Povinnosti všetkých ostatných zamestnancov 

     Všetci zamestnanci sú povinní konať v súlade s verejným záujmom a plniť všetky povinnosti ustanovené zákonom č. 552/2003 Z. z. o verejnej službe a Zákonníkom práce. Okrem práv a povinností uvedených v Pracovnom poriadku školy sú zamestnanci povinní podľa pokynov vykonávať osobne prácu v zmysle pracovnej zmluvy a pracovnej náplne v stanovenom pracovnom čase a dodržiavať pracovnú disciplínu. Nepedagogickí zamestnanci nemajú kompetenciu informovať zákonných zástupcov o výchovnovzdelávacích výsledkoch a zasahovať do výchovno-vzdelávacej činnosti pedagogických zamestnancov. 
	
Pravidlá vzájomných vzťahov s pedagogickými zamestnancami a ďalšími zamestnancami 

· vytvárať tvorivú atmosféru na udržiavanie dobrých medziľudských vzťahov, 
· uplatňovať iniciatívu , vzájomnú pomoc a ochotu, 
· uplatňovať toleranciu, rešpektovanie a úctu, 
· asertívnym správaním predchádzať možnému vzniku stresových, konfliktných situácií,  
· prejavovať otvorenosť, konštruktívnosť pri riešení konfliktných, sporných situácií.
Článok III

Prevádzka a vnútorný režim materskej školy


Prevádzka materskej školy

1.Prevádzka materskej školy Materská škola je v prevádzke v dňoch školského vyučovania od 7:00 hod. do 16.00 hod. 
Konzultačné hodiny riaditeľky MŠ : každý utorok od 12.00-13.00 hod, prípadne podľa predchádzajúceho dohovoru so zákonným zástupcom dieťaťa./ na pracovisku MŠ s VJM Šíd/. V čase neprítomnosti riaditeľky školy materskú školu zastupuje riaditeľkou poverený pedagogický pracovník. Konzultácie ani informácie sa nepodávajú v priebehu vzdelávacích aktivít. Pohyb cudzích osôb v zariadení je vždy len so súhlasom riaditeľky a v sprievode zamestnancov zariadenia. Zákonní zástupcovia majú prístup do budovy počas dňa v čase : 
· 07:00 – 08:30 hod.
· 11:00 – 12:30 hod.
· 15:00 – 16:30 hod. 

Po 8:30 hod. sa uzamykajú vchody materskej školy. Ohraničené otváranie a zatváranie budovy je z dôvodu obmedzenia pohybu cudzích osôb v budove MŠ. Uzamknutím je poverený prevádzkový zamestnanec. Po tomto čase už nie je možný pohyb rodičov či iných osôb v priestoroch materskej školy alebo školského dvora. 

Vnútorný režim MŠ 

Naša MŠ má dve triedy. Do triedy sa zaraďujú deti rovnakého veku alebo rozdielneho veku a tiež na základe osobitosti a vyspelosti dieťaťa a podľa kapacity tried. Prednosť majú deti PPV. 
Výchovno-vzdelávaciu činnosť v MŠ vykonávajú pedagogickí zamestnanci predprimárneho vzdelávania, ktorí spĺňajú podmienky odbornej a pedagogickej spôsobilosti v súlade s platnou legislatívou. V triedach sú s celodennou prevádzkou, výchovno-vzdelávací proces zabezpečujú striedavo štyri učiteľky v dvojzmennej prevádzke. V triedach máme jedného pedagogického asistenta a jedného pomocného vychovávateľa.

Denný poriadok

Prehľad o usporiadaní denných činností v materskej škole 
Výchovno-vzdelávacia činnosť v materskej škole pozostáva z ustálených organizačných foriem. V týchto formách sa vzhľadom na optimálny biorytmus a zdravú životosprávu dieťaťa predškolského veku uspokojujú rozmanité potreby a záujmy.

Súčasť denného poriadku: 
• hry a činnosti podľa výberu detí 
• zdravotné cvičenie 
• dopoludňajšie vzdelávacie aktivity, 
• pobyt vonku, 
• obed a odpočinok, 
• popoludňajšie vzdelávacie aktivity 

     Všetky organizačné formy denného poriadku sú po pedagogicko – psychologickej stránke rovnocenné. Majú vplyv na rozvoj osobnosti dieťaťa vo všetkých vzdelávacích oblastiach, a preto ich pedagogicky usmerňujú kvalifikovaní učitelia predprimárneho vzdelávania.


Prevádzka materskej školy, jej prerušenie alebo obmedzenie 

     Organizácia v čase prerušenia prevádzky materskej školy počas mesiacov júl a august podľa § 150a školského zákona a § 1 ods. 4 vyhlášky o materskej škole Prevádzku MŠ v čase školských prázdnin môže riaditeľka obmedziť alebo zrušiť po prerokovaní so zákonnými zástupcami detí a so súhlasom zriaďovateľa.
Počas prerušenia v mesiacoch júl a august podľa zisťovania dochádzky detí zákonných zástupcov a dohody so zriaďovateľom je možné prevádzku materskej školy prerušiť najmenej na tri týždne z dôvodov vykonania dôkladného čistenia priestorov, dezinfekcie prostredia a hračiek, ako i čerpania dovolenky zamestnancami Prerušenie prevádzky riaditeľka MŠ oznámi 2 mesiace vopred. Pedagogickí a ostatní zamestnanci si čerpajú dovolenky . Posledný týždeň prázdnin pred začatím školského roka je „sanitárny týždeň“ kedy nastúpia na pracovisko všetci zamestnanci a plnia si povinnosti vyplývajúce z ich pracovnej náplne. V tomto čase deti materskú školu nenavštevujú.

Mimoriadne prerušenie prevádzky 

     Riaditeľka materskej školy môže mimoriadne prerušiť prevádzku materskej školy zo závažných dôvodov, ktoré ohrozujú zdravie detí alebo môžu spôsobiť závažné škody na majetku, a to po prerokovaní so zriaďovateľom. O prerušení prevádzky neodkladne informuje zákonných zástupcov detí, pritom súčasne vykoná nevyhnutné dostupné opatrenia na zaistenie bezpečnosti a ochranu zdravia detí a na ochranu majetku.
    Zriaďovateľ materskej školy môže zo závažných prevádzkových dôvodov, napr. v prípade rekonštrukčných prác, na podnet regionálneho úradu verejného zdravotníctva, v prípade vysokej chorobnosti, v prípade nízkeho záujmu o prevádzku materskej školy z dôvodu sústredeného pracovného voľna a pod., prerušiť prevádzku materskej školy na nevyhnutne potrebný čas. Riaditeľka materskej školy postupuje v takomto prípade podľa pokynov zriaďovateľa. Ak skutočný počet detí prítomných na príslušnom pracovisku MŠ v čase obmedzenej prevádzky klesne dva dni po sebe pod 5 detí, riaditeľka MŠ prerokuje podmienky ďalšej prevádzky pracoviska MŠ so zriaďovateľom školy.

2. Dochádzka a preberanie detí 

a) Dieťa od zákonného zástupcu preberá učiteľka v triede, ktorá zaň zodpovedá od jeho prevzatia, až po jeho odovzdanie učiteľke, ktorá ju strieda v práci, zákonnému zástupcovi, alebo inej splnomocnenej osoby
 b) Za bezpečnosť a ochranu zdravia dieťaťa zodpovedajú pedagogickí zamestnanci materskej školy od prevzatia dieťaťa až po jeho odovzdanie zákonnému zástupcovi alebo ním splnomocnenej osobe. podľa § 4 ods. 1 vyhlášky MŠVVaŠ SR č. 541/2021 Z. z. o materskej škole (ďalej len „vyhláška o materskej škole“). 
c) Všetky osoby, ktoré zákonný zástupca splnomocní na preberanie dieťaťa z materskej školy, musia byť uvedené v splnomocnení, ktoré platí vždy v príslušnom školskom roku. d) Zákonný zástupca privedie dieťa do materskej školy do 8.30 hod. a osobne ho odovzdá učiteľke. / najneskôr do 8.30 hod. je už dieťa v triede/. 
e) Zákonný zástupca preberá dieťa ( ak sa nedohodne s učiteľkou ináč) v čase od 12,00 hod. do 12,30 hod. alebo od 15,00 hod. do 16,00 hod 
f) V prípade dochádzky dieťaťa v inom čase tzn. ak je to nutné z dôvodu napr. lekárskeho vyšetrenia, dohodne zákonný zástupca čas jeho príchodu, aby nenarušil priebeh výchovno-vzdelávacej činnosti ostatných detí. V takom prípade, (ak je potrebné otvoriť vchod do MŠ), učiteľka je vždy povinná si najprv zabezpečiť bezpečnosť deti prítomných v triede, za ktoré je zodpovedná.( privolaním upratovačky) a až potom preberie dieťa od rodiča. 
g) Zákonný zástupca dieťaťa sa v priestoroch materskej školy po prebratí /odovzdaní svojho dieťaťa zdržuje len nevyhnutne potrebný čas - prezlečenie dieťaťa v šatni, odovzdanie dieťaťa učiteľke 
h) Neprevzatie dieťaťa z MŠ je klasifikované ako porušenie školského poriadku MŠ a pri opakovanom porušení môže riaditeľka MŠ dochádzku dieťaťa po písomnom upozornení rodiča do MŠ ukončiť. 
i) Prevzatie dieťaťa môže pedagogický zamestnanec odmietnuť, ak zistí, že jeho zdravotný stav nie je vhodný na prijatie do MŠ./ teplota, kašeľ, zápal očí, hnačka.../ 
j) V MŠ môže byť umiestnené len dieťa ktoré : 
· je zdravotne spôsobilé na pobyt v kolektíve, 
· neprejavuje príznaky prenosného ochorenia, 
· nemá nariadené karanténne opatrenie. 
k) Zamestnanci materskej školy majú zákaz podávania liekov deťom. Učiteľky a ostatní zamestnanci nie sú oprávnení podávať deťom lieky, ktorých nesprávne podanie by mohlo ohroziť život dieťaťa. Na základe individuálnej dohody s rodičmi je možnosť dohodnúť podanie život zachraňujúcich liekov. Rodičia podajú žiadosť materskej škole spolu s potvrdením od lekára o nutnosti podania lieku. Vždy je ale na rozhodnutí riaditeľky MŠ po predchádzajúcom prekonzultovaní s príslušnými pedagogickými zamestnancami alebo aj ostatnými zamestnancami MŠ, či na materskú školu prevezmú riziko spojené s podávaním lieku, pretože za podanie lieku sú zodpovední rodičia dieťaťa. 
l) Dieťa so zlomenou končatinou, z hľadiska bezpečnosti nie je prijateľné, aby materskú školu navštevovalo dieťa so sadrou na nohe. Dieťa so sadrou na ruke môže navštevovať materskú školu iba na základe povolenia odborného lekára – chirurga, ak zlomenina nie je komplikovaná, dieťa nemá znehybnenú celú ruku a pobyt v kolektíve neohrozuje jeho liečebný proces, neobmedzuje ho pri činnostiach spojených so stravovaním a iných činnostiach v MŠ a neobmedzuje práva ostatných detí.
m) V prípade, ak má materská škola podozrenie, že zákonný zástupca opakovane preberá dieťa pod vplyvom alkoholu alebo iných omamných látok, alebo ak sa u dieťaťa prejavia zmeny nasvedčujúce zanedbávaniu riadnej starostlivosti, bude materská škola po predchádzajúcom písomnom upozornení zákonného zástupcu, v rámci všeobecnej oznamovacej povinnosti vyplývajúcej z § 7 ods. 1 zákona č. 305/2005 Z. z. o sociálnoprávnej ochrane detí a o sociálnej kuratele informovať o tejto skutočnosti príslušný Úrad práce, sociálnych vecí a rodiny, oddelenie sociálnoprávnej ochrany detí a sociálnej kurately. 
n) V prípade, že zákonní zástupcovia majú súdnym rozhodnutím, prípadne predbežným opatrením obmedzené preberanie detí, je potrebné o tom písomne (fotokópiou úradného rozhodnutia) informovať riaditeľku materskej školy.

Organizácia v šatni 

a) Do šatne majú prístup zákonní zástupcovia a splnomocnené osoby v čase privádzania a odvádzania dieťaťa. Pred vstupom do šatne použijú jednorázové návleky na obuv. Zákonný zástupca zodpovedá za bezpečnosť a zdravie dieťaťa až po odovzdanie alebo prebratie dieťaťa pedagogickým zamestnancom. Pri prezliekaní a odkladaní vecí do skrinky vedú deti k samostatnosti a poriadkumilovnosti v spolupráci s pedagogickým zamestnancom. Každé dieťa má pridelenú skrinku, označenú značkou a menom na uloženie obuvi a odevu. Dieťa je potrebné obliekať primerane podľa poveternostných podmienok (dážď, sneh, slnko, vietor, mráz ...). 
b) Zákonní zástupcovia sa v priestoroch šatne zbytočne nezdržiavajú, opustia šatňu v ranných hodinách najneskôr do 08.30 hod. V popoludňajších hodinách opustia šatňu do 16.30 hod. 
c) Za poriadok a estetickú úpravu v šatni zodpovedajú učiteľky, za hygienu a uzamknutie vchodu určená upratovačka.. 
d) Na prezúvanie do triedy odporúčame vhodnú obuv do interiéru, papučky alebo sandále s fixovaním členku a bielou podrážkou. Neodporúčame šľapky ako prezuvky. Za bezpečnosť dieťaťa pri používaní tzv. šľapiek je zodpovedný jeho zákonný zástupca. 
e) Zákonný zástupca uloží do skrinky náhradné oblečenie (nohavice, teplákové nohavice) do triedy i na dvor, pre mladšie deti náhradnú spodnú bielizeň. pre prípad znečistenia a premočenia. Všetko náhradné oblečenie odporúčame označiť, inak za stratu neručíme. 
f) Z bezpečnostného hľadiska nie je prípustné nechávať v detských skrinkách lieky, mastičky, krémy, labelá, šminky. Je zakázané lepiť, označovať a inak ozvláštňovať dvierka skriniek samolepkami. 
g) V skrinkách je zakázané uskladňovať potraviny a tekutiny, z hygienických dôvodov a z dôvodu výskytu hmyzu, mravcov. 
h) Zákonný zástupca nenecháva dieťa v šatni samo, bez dozoru. Pedagogickí zamestnanci preberajú zodpovednosť za dieťa až po príchode do triedy. 
i) Zákonní zástupcovia spravidla nedávajú dieťaťu do materskej školy cenné predmety, drahé oblečenie ani hračky. Zamestnanci školy nie sú zodpovední za stratu alebo poškodenie spomínaných predmetov. 

Organizácia v umyvárni 

a) Triedy majú samostatnú umyváreň. Každé dieťa má vlastný hrebeň, uterák označený svojou značkou (umiestnený pod značkou na háčiku). Deti majú svoj označený pohár, zubnú kefku/ pravidelne si po obede čistia zuby/. 
b) Za pravidelnú výmenu uterákov, hygienu umyvárne zodpovedá pedagogický zamestnanec. 
c) Deti sa v umyvárni zdržiavajú spravidla za prítomnosti učiteľky, ktorá ich učí základným hygienickým návykom a sebaobsluhe. Zodpovedá za celkovú organizáciu pobytu detí v umyvárni a dodržiavanie príslušných hygienických, zdravotných a bezpečnostných predpisov. 

Poskytovanie stravovania

 a) V súlade so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov školská jedáleň (ďalej len „ŠJ“) poskytuje jedlá a nápoje pre stravníkov podľa: 
• odporúčaných výživových dávok, 
• materiálno – spotrebných noriem, receptúr pre školské stravovanie podľa vekových kategórií stravníkov vydaných Ministerstvom školstva, vedy, výskumu a športu SR 
• zásad pre zostavovanie jedálnych lístkov 

b) Za kvalitu a predpísané množstvo stravy, hygienu a kultúru stravovania zodpovedá vedúca školskej jedálne. Zisťovanie počtu stravníkov zabezpečujú prevádzkoví zamestnanci ŠJ v súčinnosti s pedagogickými zamestnancami. 

c) Deti sa stravujú v priestoroch jedálne, kde sú vytvorené primerané podmienky na stravovanie. Stravu im z výdajne vydáva kuchárka. Za organizáciu a výchovno-vzdelávaciu činnosť v jedálni zodpovedá riaditeľka materskej školy,  triedna učiteľka a pedagogický asistent.. Pedagogickí zamestnanci vedú deti k osvojeniu si základných návykov kultúrneho stolovania, v maximálnej miere pri tom uplatňujú individuálny prístup k deťom. Počas jedla pedagogický zamestnanec deti nenásilne usmerňuje. Nenúti ich jesť. 

d) V súlade s vyhláškou Ministerstva zdravotníctva Slovenskej republiky č. 527/2007 Z.z. sa do MŠ nesmie individuálne donášať strava. V mimoriadnych prípadoch, pri komplikovanom stravovaní dieťaťa po dohode a súhlase vedúcej ŠJ, je možné stravu individuálne priniesť, pričom za jej kvalitu a vhodnosť, zodpovedá zákonný zástupca. Zároveň predloží vedúcej školského stravovania doklad o individuálnom stravovaní (lekársky nález), ktorý sa eviduje a ukladá v školskej jedálni. 

e) Pitný režim zabezpečuje vedúca ŠJ v súčinnosti s triednymi učiteľkami. 

f) Staršie deti používajú kompletný príbor. V závislosti od zručností detí sa umožní používanie kompletného príboru aj mladším deťom. 

g) Vstup do kuchyne je z hygienických a bezpečnostných zásad zakázaný tým, ktorí nie sú zamestnancami ŠJ. Jedlo a riad sa z jedálne nevynáša.


Organizácia pri pobyte vonku

a) Školský dvor skontroluje prevádzkový zamestnanec, z areálu odstráni odpadky a iné nečistoty.
Pedagogický zamestnanec je povinný zabezpečiť plnohodnotnú organizovanú činnosť, venuje deťom zvýšenú pozornosť, dodržiava požiadavky bezpečnosti a ochrany zdravia v zmysle príslušných, všeobecne záväzných právnych predpisov.

b) Pri obliekaní a sebaobsluhe detí pomáha aj pedagogický asistent. Taktiež pomáha pri vynášaní a odkladaní pomôcok na školský dvor.

c) Učiteľky si organizujú priestorové využitie podľa záujmu detí o danú činnosť a primeraných bezpečnostných a priestorových požiadaviek na jej realizáciu. Premyslene pristupujú k výberu pohybových atrakcií a telovýchovného náradia, náčinia a tiež prihliadajú pri výbere a organizácii prostredia na vhodnosť – nevhodnosť podľa klimatických podmienok (pieskovisko v jesennom období, pele rastlín v období zvýšených alergií, slnečné žiarenie v letnom období, klzký terén, kaluže po daždi na chodníkoch a pod.)
Každá realizácia pobytu vonku je povinnosťou, nie dobrovoľným rozhodnutím materskej školy.

d) Súčasťou pobytu vonku je aj vychádzka, ktorá nesmie byť neprimerane dlhá. Vychádzka musí mať dobre pripravenú a premyslenú náplň.

e) Počas nepriaznivého počasia - v súlade s § 7 písm. b) vyhlášky Ministerstva zdravotníctva SR č. 527/2007 Z. z. o požiadavkách na zariadenia pre deti a mládež, pobyt vonku môže byť krátený alebo vynechaný pri mimoriadne nepriaznivých meteorologických podmienkach, ktorými sú:
• víchrica,
• prudký dážď, búrka, alebo silné sneženie so zníženou viditeľnosťou,
• teploty pod – 10˚C
• teploty nad 34C
• hustá hmla,
• šmykľavý terén alebo veľké množstvo neodhrnutého topiaceho sa snehu,
• náhle zhoršenie počasia a nedostatočné oblečenie detí, ktoré by mohlo spôsobiť
• ochorenie detí,
• nadmerné znečistenie ovzdušia

f) V letnom období, v čase najintenzívnejšieho slnečného žiarenia (od 11.00 do 15.00 hod.) sa prenášajú všetky činnosti do tieňa, prípadne do miestnosti. 

g) V čase letných mesiacov s vysokými teplotami musia mať deti pri pobyte vonku hlavu krytú vhodným doplnkom (šiltovkou, klobúkom a pod.), aby sa predišlo úpalu. h) Bezpečnosť pri pobyte vonku na školskom dvore – pri pobyte vonku nesmie byť dieťa samé púšťané na toaletu do budovy, iba v sprievode dospelej osoby, napr. pedagogický asistent. Ak si zákonný zástupca prevezme dieťa na školskom dvore, nezostáva počas prítomnosti ostatných detí naďalej na školskom dvore z bezpečnostného hľadiska ostatných detí. 

i) Za prípravu, vyzbieranie a odnesenie pomôcok a hračiek pre pobyt vonku zodpovedajú pedagogickí zamestnanci so službukonajúcou upratovačkou. Dbajú, aby deti hračky po skončení hry pozbierali a odovzdali na určené miesto. Za polievanie pieskoviska, prekopanie, prehrabanie a pozametanie jeho okolia zodpovedá prevádzkový pracovník.

Vychádzky 

• Na vychádzke nemôže mať pedagogický zamestnanec viac ako 21 detí od štyroch do piatich rokov alebo 22 detí starších ako päť rokov. Pri vyššom počte detí alebo pri činnostiach, ktoré si vyžadujú zvýšený dozor, riaditeľka MŠ zabezpečí ďalšieho prevádzkového zamestnanca materskej školy, ktorý pod vedením dbá na bezpečnosť detí. 
• S triedou s deťmi mladšími ako tri roky a s deťmi vo veku od troch do štyroch rokov sa uskutočňuje vychádzka vždy za prítomnosti dvoch zamestnancov. 
• Povinnosťou každej učiteľky je používať na vychádzke terčík, deti pri pobyte vonku majú reflexné vesty. 
• Na vychádzke ide učiteľka prvá, pred deťmi, priebežne ale sleduje deti za sebou, ak sú dve, jedna ide vpredu a druhá vzadu. 
• Pri prechádzaní cez komunikáciu sa učiteľka dôsledne riadi zásadami ochrany zdravia a bezpečnosti detí. Dáva znamenie zdvihnutou rukou alebo používa terč na zastavenie premávky, vchádza na vozovku prvá a odchádza z nej posledná. 
• Pri výletoch a vychádzkach do širšieho okolia MŠ deti používajú reflexné vesty. 

V zmysle § 7 ods. 1 Vyhlášky Ministerstva školstva SR č. 306/2008 Z. z. o materskej škole v znení neskorších predpisov za vytvorenie bezpečnostných a hygienických podmienok na predprimárne vzdelávanie zodpovedá riaditeľka MŠ, zástupca riaditeľky MŠ a za bezpečnosť a ochranu zdravia dieťaťa zodpovedajú pedagogickí zamestnanci materskej školy od prevzatia dieťaťa až po jeho odovzdanie zákonnému zástupcovi alebo ním splnomocnenej osobe.

Organizácia pri odpočinku 

a) Počas popoludňajšieho oddychu v spálni dbá učiteľka na primerané oblečenie (pyžamu). Prevádzkový zamestnanec zabezpečí primerané vetranie v spálni, ktoré neohrozí zdravie detí. 
b) Od odpočívajúcich detí neodchádza, individuálne pristupuje k deťom, ktoré nepociťujú potrebu spánku. U 5 – 6-ročných detí sa postupne spánok skracuje, venujú sa relaxačným činnostiam. 
c) Dĺžka odpočinku v jednotlivých triedach vychádza z denného poriadku. 
d) Každé dieťa má vlastnú posteľ, označenú svojou značkou. 

Fotografovanie detí 

     Prípadné uverejňovanie na nástenkách alebo webovom sídle možno uskutočňovať len s informovaným súhlasom zákonných zástupcov. Za splnenie tejto úlohy zodpovedá triedna učiteľka. Pri organizovaní akcií materskou školou (besiedky, div. predstavenia....) si zákonní zástupcovia na prvom triednom aktíve dohodnú súhlas/príp. nesúhlas s fotografovaním, natáčaním, čo potvrdia svojím podpisom. Učiteľka nedopustí, aby neznáme osoby fotografovali alebo filmovali deti počas pobytu v MŠ bez súhlasu zákonných zástupcov na akékoľvek účely.

Prerušenie dochádzky dieťaťa do MŠ:

a/ rozhodnutie o prerušení dochádzky dieťaťa vydá riaditeľka MŠ aj bez predchádzajúcej žiadosti zákonného zástupcu, ak nato budú existovať dôvody, teda aj v čase pred uplynutím adaptačného pobytu alebo diagnostického pobytu dieťaťa,

b/ ak pôjde o zdravotné dôvody, zníženú adaptačnú schopnosť, rodinné dôvody alebo iné dôvody zo strany zákonného zástupcu vtedy riaditeľka MŠ rozhodne o prerušení dochádzky dieťaťa aj na základe žiadosti zákonného zástupcu,

c/ v prípade zvýšeného záujmu zákonných zástupcov o prijatie detí do MŠ môže riaditeľka MŠ na miesto dieťaťa, ktoré má prerušenú dochádzku do MŠ prijať iné dieťa pričom v rozhodnutí bude uvedené, že toto dieťa prijíma na konkrétne stanovený čas vymedzený dátumami, ktoré sú totožné s časom prerušenia dochádzky iného dieťaťa uvedeným a rozhodnutí o prerušení jeho dochádzky do MŠ.

Predčasné skončenie predprimárneho vzdelávania, ak nejde o povinné predprimárne vzdelávanie :
 
a/ riaditeľka MŠ rozhodne o predčasnom skončení predprimárneho vzdelávania, ak nejde o povinné predprimárne vzdelávanie, po predchádzajúcom písomnom upozornení zákonného zástupcu v nasledovných prípadoch:
·  zákonný zástupca dieťaťa opakovane porušuje podmienky predprimárneho vzdelávania svojho dieťaťa určené školským poriadkom
·  zákonný zástupca neposkytne MŠ pravdivé informácie o zdravotnej spôsobilosti svojho dieťaťa, jeho zdravotných problémoch alebo iných závažných skutočnostiach, ktoré majú vplyv na výchovu a vzdelávanie jeho dieťaťa a ostatných detí zúčastňujúcich sa na predprimárnom vzdelávaní
·  zákonný zástupca neinformuje MŠ o zmene zdravotnej spôsobilosti dieťaťa, jeho zdravotných problémoch alebo iných závažných skutočnostiach, ktoré majú vplyv na priebeh výchovy a vzdelávania dieťaťa a ostatných detí zúčastňujúcich sa na predprimárnom vzdelávaní
· zákonný zástupca odmietne s dieťaťom absolvovať odborné vyšetrenia, ak sa špeciálne výchovno vzdelávacie potreby dieťaťa prejavia po jeho prijatí do MŠ  a je potrebné zmeniť formu vzdelávania dieťaťa podľa § 108 ods. 1 školského zákona
·  predčasné skončenie predprimárneho vzdelávania odporučí všeobecný lekár pre deti a dorast alebo lekár – špecialista
·  predčasné skončenie predprimárneho vzdelávania odporučí príslušné zariadenie  výchovného poradenstva a prevencie
·  rozhodnúť o predčasnom skončení predprimárneho vzdelávania nemožno, ak ide o dieťa pre ktoré je predprimárne vzdelávanie povinné aj v prípade, ak pôjde o pokračovanie povinného predprimárneho vzdelávania
·  vydaniu rozhodnutia o predčasnom skončení predprimárneho vzdelávania môže predchádzať prerušenie dochádzky dieťaťa v konkrétne určenom čase



Postup materskej školy vo vzťahu k napĺňaniu rodičovských práv a povinností zákonných zástupcov pri vzniku nezhôd a sporov sa riadi týmito zásadami, princípmi a pravidlami: 

a) počas konania o rozvode alebo úprave výkonu rodičovských práv a povinností materská škola dbá o riadne napĺňanie rodičovských práv a povinností až do rozhodnutia súdu tak, ako to bolo do podania návrhu na rozvod manželstva a úpravu výkonu rodičovských práv a povinností k dieťaťu (napr. že každý rodič má právo priviesť dieťa do materskej školy aj ho z nej vyzdvihnúť); 
b) materská škola počas prebiehajúceho konania o úprave výkonu rodičovských práv a povinností k dieťaťu zachováva neutralitu vo svojich postojoch a vyjadreniach týkajúcich sa dieťaťa. V prípade potreby pedagogickí zamestnanci a odborní zamestnanci poskytnú nezaujaté, vecné a objektívne stanovisko len súdu, ak si ho od materskej školy písomne vyžiada, pričom obsah tohto písomného stanoviska neposkytne ani jednému zákonnému zástupcovi; 
c) v prípade narušených vzťahov medzi zákonnými zástupcami materská škola bude rešpektovať len rozhodnutie súdu alebo predbežné opatrenie súdu (neodkladné opatrenie), ktorého zmyslom je dočasná úprava pomerov zákonných zástupcov vo vzťahu k starostlivosti o dieťa. Materská škola bude rešpektovať to, že vykonateľnosť uznesenia o nariadení predbežného opatrenia nie je viazaná na jeho právoplatnosť, pretože toto uznesenie sa stáva právoplatné jeho doručením a márnym uplynutím lehoty na podanie odvolania; materská škola pritom rešpektuje skutočnosť, že aj napriek nariadeniu predbežného opatrenia rodičovské práva a povinnosti zostávajú zachované; 
d) v prípade zverenia dieťaťa právoplatným rozhodnutím súdu do starostlivosti len jednému zo zákonných zástupcov, ktorý zastupuje dieťa v bežných veciach, materská škola bude riešiť všetky záležitosti týkajúce sa dieťaťa výhradne s rodičom, ktorý má dieťa v bežných veciach (napr. zabezpečenie krúžkovej činnosti atď.) zastupovať; 
e) priestory materskej školy nie sú miestom, kde zákonný zástupca, ktorému dieťa nebolo zverené do osobnej starostlivosti, môže kedykoľvek navštevovať maloleté dieťa mimo súdom presne určeného dňa a času obsiahnutého vo výroku rozhodnutia alebo súdom schválenej rodičovskej dohode, ak škola uvedenými dokumentmi disponuje; 
f) priestory materskej školy môžu byť miestom styku s maloletým, avšak len v prípade, ak sa postupuje podľa súdneho rozhodnutia, v ktorom úpravu styku určí súd, resp. podľa súdom schválenej rodičovskej dohody.


Článok IV

Podmienky na zaistenie bezpečnosti a ochrany zdravia detí a ich ochrany pred sociálno-patologickými javmi, diskrimináciou alebo násilím


1. Materská škola je pri výchove a vzdelávaní a pri činnostiach súvisiacich s výchovou a vzdelávaním povinná: 
· Prihliadať na základné fyziologické potreby detí. 
· Vytvárať podmienky na zdravý vývin detí a na predchádzanie sociálno-patologických javov. 
· Poskytnúť nevyhnutné informácie na zaistenie bezpečnosti a ochrany zdravia detí. 
· Viesť evidenciu školských úrazov, ktoré sa stali počas výchovno-vzdelávacej činnosti a pri činnostiach organizovaných školou je povinnosťou podľa zákona č.124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení zákona č. 309/2007 a zákona č. 140/2008 Z. z. 
· Pri vzniku školského úrazu vyhotoviť záznam o školskom úraze na predpísanom tlačive 
· Údaje o úrazoch priebežne zapisovať do vyhradeného zošita.
· Pri úraze zabezpečí učiteľka prvú pomoc a lekárske ošetrenie. O úraze a uskutočnených opatreniach neodkladne informuje zákonného zástupcu dieťaťa.
· Podľa § 24 ods. 6 zákona č. 355/2007 Z. z. o ochrane podpore a rozvoji verejného zdravia a o zmene a doplnení niektorých zákonov, môže byť v MŠ umiestnené len dieťa, ktoré: - je spôsobilé na pobyt v kolektíve, - neprejavuje príznaky prenosného ochorenia, - nemá nariadené karanténne opatrenie. 

2. Potvrdenie o zdravotnej spôsobilosti, ktoré obsahuje aj údaj o povinnom očkovaní, vydá zákonnému zástupcovi dieťaťa všeobecný lekár pre deti a dorast, zákonný zástupca ho predloží pred prvým nástupom dieťaťa do MŠ. Skutočnosti uvedené v predchádzajúcich bodoch potvrdzuje písomným vyhlásením zákonný zástupca dieťaťa. Vyhlásenie nesmie byť staršie ako jeden deň. Vyhlásenie predkladá zákonný zástupca dieťaťa pred prvým vstupom dieťaťa do MŠ a po neprítomnosti dieťaťa v MŠ dlhšie ako 3 dni. 

3. Ak dieťa počas dňa ochorie, učiteľka zabezpečí jeho izoláciu od ostatných detí a informuje zákonného zástupcu dieťaťa, respektíve splnomocnenú osobu. 

4. Na vychádzke nemôže mať pedagogický zamestnanec viac ako 21 detí od 4 – 5 rokov, alebo 22 detí starších ako 5 rokov. Pri vyššom počte detí, alebo činnostiach, ktoré si vyžadujú zvýšený dozor riaditeľka zabezpečí ďalšieho zamestnanca materskej školy, ktorý pod vedením učiteľa dbá na bezpečnosť detí. 

5. S deťmi do 4 rokov sa uskutočňuje vychádzka vždy za prítomnosti 2 zamestnancov. 

6. S triedou detí mladších ako tri roky, s deťmi vo veku od troch do štyroch rokov a s deťmi so zdravotným znevýhodnením sa uskutočňuje vychádzka vždy za prítomnosti dvoch zamestnancov (pričom minimálne jeden z nich musí byť pedagogický zamestnanec). 

7. Pri činnostiach, ktoré sa vykonávajú ako súčasť výchovno-vzdelávacej činnosti materskej školy a ktoré si vyžadujú zvýšený dozor, riaditeľka zabezpečí počet pedagogických zamestnancov.

8. Elektrické spotrebiče, vypínače, zásuvky a elektrické vedenie musia byť zabezpečené proti možnosti použitia deťmi.  

9.  Zákaz fajčenia – v materskej škole sa rešpektuje zákaz fajčenia v celom areáli školy, tak zo strany zamestnancov, ako aj rodičov.( zákona NR SR č. 377/2004 Z. z. O ochrane nefajčiarov a zmene a doplnení neskorších predpisov podľa úpravy č. 465/2005)


Starostlivosť o hygienu, zdravie a bezpečnosť detí 

     V starostlivosti o zdravie, hygienu a bezpečnosť detí sa zamestnanci riadia všeobecne záväznými právnymi predpismi, najmä § 12 a §17 zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov, zákonom č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov, ktoré sú rozpracované v Prevádzkovom poriadku školy a Pracovnom poriadku. Zamestnanci sa pri dodržiavaní starostlivosti o hygienu, bezpečnosti a zdravia detí riadia aj vydanými internými pokynmi riaditeľky materskej školy a závermi z pracovných porád. V starostlivosti o hygienu, zdravie a bezpečnosť je dôležité predchádzať chorobám a úrazom detí a zamestnancov: 
· deti treba chrániť pred stykom so škodlivinami, včasne odhaliť prípadný zdroj nákazy a dôsledným dodržiavaním osvojených návykov osobnej hygieny, 
· ochrana zdravia je podmienená dostatočným vetraním a pobytom na vzduchu, správnym oblečením, otužovaním organizmu, 
· ochrana pred úrazom detí a dospelých je v dodržiavaní predpisov BOZP a PO, vo vhodnom umiestnení nábytku, dôsledným udržiavaním poriadku všetkých priestorov a v dostatočnom dozore pri činnostiach.

Výskyt pedikulózy – Zavšivenie

     Zákonný zástupca (rodič), ktorý zistí zavšivavenie dieťaťa, ohlási túto skutočnosť učiteľke, učiteľka následne riaditeľke MŠ. Hromadný výskyt hlási riaditeľka na odbor epidemiológie RÚVZ. Všeobecným predpokladom boja proti zavšivaveniu je osobná čistota a častá výmena osobnej a posteľnej bielizne. V prípade výskytu je nutné včasné začatie dezinsekčnej akcie (zneškodnenie lezúcich vší a hníd účinným dezinsekčným prostriedkom), ktorú je nutné vykonať v celom kolektíve, t. j. aj u zdravých členov triedy, rodiny. Súčasne je nutné zahubiť i vši, ktoré sa môžu vyskytovať na pokrývkach hlavy, hrebeňoch, kefách, bielizni a ďalších predmetoch, s ktorými prišla hlava zavšivavenej osoby do styku. 
Opatrenia, ktoré je nutné vykonať:

1. U všetkých detí a učiteľov v triede je nutné umyť vlasy šampónom proti všiam dostupným na trhu, presne podľa návodu výrobcu alebo dezinsekčným sprayom. 
2. Osobnú a posteľnú bielizeň je nutné vyvariť, resp. vyprať pri vysokých teplotách, dôkladne vysušiť a vyžehliť. 
3. Čiapky, šatky, šály a iný odev, ktorý nie je možné vyvariť, je nutné vyprať minimálne v 2 cykloch pri odporúčaných teplotách, dôkladne vysušiť, vystaviť účinkom slnečného žiarenia, príp. postriekať prípravkom na lezúci hmyz. 
4. Matrace, žinenky používané v MŠ postriekať prípravkom na lezúci hmyz, dôkladne vyvetrať, vystaviť účinkom slnečného žiarenia a min. 3 až 4 hodiny nepoužívať. 
5. Predmety prichádzajúce do priameho styku s vlasmi (hrebene, kefy) je potrebné ošetriť prípravkom na lezúci hmyz, prípadne namočiť do roztoku s obsahom chlóru. 
6. Zásadné je zabezpečenie vysokej úrovne osobnej hygieny. Každé dieťa musí používať vlastné predmety osobnej hygieny (uterák, hrebeň) a zabrániť ich vzájomnému požičiavaniu. To isté platí aj v prípade čiapok, šatiek, prípadne iných pokrývok hlavy.


Ochrana pred sociálno-patologickými javmi 

     V zmysle Dohovoru o právach dieťaťa sú pedagogickí zamestnanci povinní zabezpečovať aktívnu ochranu detí pred sociálno-patologickými javmi, monitorovať zmeny v správaní detí a v prípade dôvodného podozrenia z fyzického alebo psychického týrania či ohrozovania mravného vývinu dieťaťa bezodkladne riešiť problém v spolupráci s vedením školy, prípadne s centrom pedagogicko–psychologického poradenstva a prevencie, kontaktovať príslušný odbor sociálnych vecí, pediatra a príslušné oddelenie policajného zboru.

Opatrenia proti šíreniu legálnych a nelegálnych drog 

MŠ prijíma nasledovné opatrenia:
1. primeranou formou informovať deti o existencii legálnych a nelegálnych drog a ich mimoriadne negatívnych účinkoch na zdravie človeka, 
2. viesť deti k zdravému životnému spôsobu, rozlišovaniu zdravých a nezdravých návykov pre život a zdravie, 
3. v prevencii využívať vhodnú a dostupnú literatúru a preventívne výukové programy, 
4. zakomponovať do plánu práce triedy, 
5. poskytovať deťom dostatok podnetov a možností realizácie prostredníctvom rôznych aktivít, a tým ich viesť k plnohodnotnému životu, kde by legálne či nelegálne drogy nemali svoje miesto, 
6. zabezpečiť v celom areáli MŠ prísny zákaz fajčenia, 
7. dbať na to, aby sa do budovy MŠ nedostali žiadne nepovolané osoby a tým zamedziť možnosti zlých vonkajších vplyvov na deti, 
8. v prípade podozrenia na šírenie legálnych a nelegálnych drog v prostredí MŠ bezodkladne informovať kompetentných – riaditeľku, zástupkyňu, ktoré vykonajú okamžité opatrenia.


Článok V
Podmienky zaobchádzania s majetkom materskej školy

Ochrana spoločného majetku 

a) Vchody do MŠ sú zaistené bezpečnostnými zámkami zamykajú sa po príchode detí do MŠ o 8.30 hod. Kľúč od budovy a od vonkajších vstupných vchodov majú vedúci zamestnanci, upratovačka a školník. 
b) V priebehu prevádzky MŠ za uzamykanie zodpovedá určená, alebo poverená prevádzková zamestnankyňa. 
c) Po ukončení prevádzky MŠ všetky priestory skontroluje a uzamkne prevádzková zamestnankyňa, alebo učiteľka, ak odchádza posledná. 
d) Po ukončení prevádzky MŠ je učiteľka povinná odložiť didaktickú techniku na vopred určené uzamykateľné miesto, skontrolovať uzatvorenie okien. 
e) Zamestnanci zodpovedajú za inventár v rozsahu uvedenom v zmluve o hmotnej zodpovednosti. 
f) Osobné veci si zamestnanci MŠ odkladajú na určené uzamykateľné miesto. 
g) Ďalšie práva a povinnosti súvisiace s ochranou majetku si zamestnanci plnia v zmysle pracovnej náplne. 
     V budove materskej školy je bez sprievodu zamestnanca zakázaný pohyb cudzej osoby. 


Ochrana osobného majetku 

Osobné veci si zamestnanci ukladajú na určené uzamykateľné miesto (šatňa), prípadne podľa na miesto určené riaditeľkou MŠ. Týka sa to aj peňazí, ktoré pre účely MŠ (výlety, fotenie a pod.) vyberajú od rodičov. V prípade nedodržania týchto opatrení preberá zamestnankyňa plnú zodpovednosť za prípadnú stratu. 

Pravidlá využívania internetu pre pedagogických zamestnancov MŠ 
 a) Wi-Fi sieť umožňuje prístup k internetovým službám prostredníctvom bezdrôtového pripojenia do počítačovej siete nachádzajúcej sa v budovách materskej školy. 
b) Wi-Fi sieť smú používať len zamestnanci MŠ, prístupové informácie nesmú poskytnúť neoprávneným osobám. 
c) MŠ nemá povinnosť poskytnúť služby Wi-Fi siete a môže aktívne brániť používaniu jednotlivcovi alebo skupine užívateľov. 
d) MŠ nezodpovedá za prípadnú stratu, poškodenie alebo zneužitie používateľských údajov ani pripojených zariadení. 
e) MŠ má právo monitorovať činnosť jednotlivých používateľov siete. 
f) Zamestnanci nesmú používať Wi-fi sieť pre činnosti, ktoré porušujú práva duševného vlastníctva, môžu viesť k zneužitiu siete pre komerčnú, náboženskú alebo rasovú agitáciu, prípadne pre iné aktivity, ktoré sú v rozpore s platnou legislatívou SR, vedú k akejkoľvek manipulácií s objektmi, súbormi a www stránkami, ktoré obsahujú tematiku erotickú, pornografickú, nacistickú, propagujúcu násilie, vedúcu k hanobeniu národnosti, rasy a presvedčenia, obmedzujú súkromie používateľov, ničia integritu informácií uložených na počítačoch a ostatných častiach siete, nepriaznivo pôsobia na prevádzku siete alebo jej jednotlivých služieb.


Záverečné ustanovenia

1. Školský poriadok je záväzný pre všetky deti, ich rodičov/zákonných zástupcov a všetkých zamestnancov Materskej školy s VJM Šíd.  Školský poriadok je platný a účinný dňom jeho vydania riaditeľkou školy. 
2. Školský poriadok je zverejnený na verejne prístupnom mieste v materskej škole.
3. Školský poriadok je záväzný pre všetkých zamestnancov materskej školy, pre deti prijaté na predprimárne vzdelávanie, adaptačný alebo diagnostický pobyt dieťaťa a ich zákonných zástupcov. Uvedený okruh osôb je povinný sa ním riadiť. V prípade porušenia pravidiel školského poriadku bude podľa miery závažnosti vyvodená zodpovednosť s možnosťou prijatia sankcií, na ktorých udelenie bude dotknutá osoba vopred upozornená. 
4. Vydaním tohto školského poriadku sa ruší prechádzajúci školský poriadok platný od dňa 01. 09. 2025. 
5. So školským poriadkom sú preukázateľným spôsobom (vlastnoručným podpisom na podpisovom hárku, ktorý tvorí prílohu č. 1 školského poriadku) oboznámení všetci zamestnanci materskej školy. Podpisový hárok je súčasťou každej zmeny školského poriadku vykonanej formou dodatku. 
6. So znením školského poriadku sú vhodným spôsobom oboznámené aj deti navštevujúce materskú školu. 
7. O vydaní a obsahu školského poriadku riaditeľka materskej školy informuje zákonných zástupcov detí na schôdzi rodičovského združenia. 
8. Tento školský poriadok možno meniť len prostredníctvom príslušných dodatkov, ktoré sú číslované v chronologickom poradí podľa vydania a pred ich vydaním sú prerokované v rade školy a pedagogickej rade. 
9. Neoddeliteľnou súčasťou školského poriadku sú tieto prílohy:


Príloha č. 1: Podpisový hárok – oboznámenie sa zamestnancov MŠ so školským poriadkom. 
Príloha č.2: Plán uplatňovania Štandardov dodržiavania zákazu segregácie vo výchove a vzdelávaní
Príloha č.3: Denný poriadok MŠ
Príloha č. 4: Splnomocnenie na prevzatie dieťaťa z materskej školy
Príloha č. 5: Oznámenie o režime ospravedlňovania neprítomnosti dieťaťa PPV
Príloha č. 6: Vzor informovaného súhlasu zákonného zástupcu

Účinnosť

Školský poriadok nadobúda účinnosť dňom 01. 09. 2026. 
	




Vypracovala : riaditeľka MŠ - Mgr. Viktória Magyarová
V Šíde 14. 08. 2026


.............................................................................
                                                                                               Riaditeľka materskej školy
Príloha č. 1

Svojim podpisom potvrdzujem, že som sa s dokumentom Školský poriadok Materskej školy s VJM Šíd oboznámil/-a a zaväzujem sa, že úlohy a predpisy, ktoré dokument obsahuje budem plniť počas celého školského roka.










































[bookmark: _GoBack]Príloha č. 2
Plán uplatňovania Štandardov dodržiavania zákazu segregácie vo výchove a vzdelávaní

1. Identifikácia a analýza aktuálneho stavu
     Materská škola s vyučovacím jazykom maďarským Šíd je zariadenie, ktoré sa zameriava na výchovu a vzdelávanie detí, momentálne prevažne zo sociálne znevýhodneného prostredia. Zabezpečuje inkluzívne vzdelávanie, kde sa deti s rôznymi potrebami, ako sú autisti alebo deti so špecifickými podpornými opatreniami /NKS/, začleňujú do bežného vyučovacieho procesu. V rámci dodržiavania štandardov zákazu segregácie sa kladie dôraz na vytváranie rovnakých príležitostí pre všetky deti bez ohľadu na ich zázemie alebo špecifické potreby. Škola zabezpečuje potrebné podpory (ako asistenti, podporné opatrenia, špeciálni pedagógovia, psychológ, logopéd) na to, aby deti s rôznymi potrebami mali rovnaké podmienky na vzdelávanie a integráciu do kolektívu. Týmto spôsobom škola prispieva k rozvoju detí v inkluzívnom a podporujúcom prostredí, čím sa dodržiavajú požiadavky zákona proti segregácii vo výchove a vzdelávaní. Pri uplatňovaní máme obrovské problémy hlavne, že v okrese je len jedna po maďarsky hovoriaca logopedička, ktorá je vyťažená na 200 %. Naše deti pochádzajú zo SZP a navštevovať súkromné logopedické centrum v Lučenci je pre nich hlavne finačne veľmi náročné. Túto bariéru sa snažíme preklenúť tým, že riaditeľka a pedagogický asistent pravidelne sa zúčastňujú rôznych prednášok a školení, z ktorej poznatky sa dajú využívať vo výchove a vzdelávaní detí, hlavne pri rozvíjaní komunikácie a správnej výslovnosti. Vo výchove a vzdelávaní praktizujeme rôzne logopedické cvičenia.

2. Ciele a vizie plánu 
 (Materská škola s VJM Šíd)
Vízia
     Materská škola v Šíde vytvára bezpečné, podnetné a rešpektujúce prostredie pre všetky deti bez rozdielu. Výchova a vzdelávanie prebieha v duchu rovnosti príležitostí, vzájomného porozumenia a rešpektovania rozmanitosti. Deti sa učia spoločne, bez akýchkoľvek foriem oddelenia alebo diskriminácie, čím sa buduje základ pre inkluzívnu spoločnosť.
Ciele
1. Zabezpečiť rovný prístup ku kvalitnému predprimárnemu vzdelávaniu pre všetky deti bez ohľadu na etnický pôvod, jazyk, sociálne postavenie alebo zdravotné znevýhodnenie.
2. Uplatňovať Štandardy dodržiavania zákazu segregácie v každodennej praxi materskej školy – pri prijímaní detí, tvorbe tried, plánovaní aktivít a hodnotení pokroku.
3. Podporovať spoločné vzdelávanie detí rôzneho pôvodu a schopností ako prirodzený základ pre rozvoj empatie, spolupráce a sociálnych zručností.
4. Zvýšiť citlivosť a pripravenosť pedagogického personálu na prácu s deťmi z rozmanitého prostredia – cez vzdelávanie, metodickú podporu a odbornú spoluprácu.
5. Spolupracovať s rodičmi a komunitou v duchu dôvery, otvorenej komunikácie a spoločnej zodpovednosti za výchovu všetkých detí.
6. Predchádzať nevedomému vytváraniu oddelených skupín detí na základe jazyka, pôvodu či schopností a dôsledne reflektovať organizačné a pedagogické rozhodnutia z pohľadu rovnosti a inklúzie.
7. Vytvoriť príklad dobrej praxe materskej školy, ktorá rešpektuje jazykové a kultúrne špecifiká komunity, zároveň však buduje jednotné a otvorené prostredie pre všetkých.

Zabezpečenie rovnosti prístupu k vzdelaniu
· Bezplatné a dostupné vzdelávanie pre všetky deti: Uistiť sa, že všetky deti majú prístup k vzdelaniu bez ohľadu na ich ekonomické a sociálne zázemie.
· Zabezpečenie rovnakých vzdelávacích príležitostí: Uplatňovať metódy, ktoré neumožňujú diskrimináciu na základe sociálno-ekonomického stavu alebo etnického pôvodu. Zabezpečiť, že všetky deti budú zapojené do rovnakých vzdelávacích aktivít a programov.
· Vytvorenie flexibilných prístupov k výučbe: Uplatniť prístupy, ktoré sú citlivé na individuálne potreby detí, vrátane detí so špeciálnymi vzdelávacími potrebami, detí zo znevýhodnených rodín alebo detí s inými osobitými požiadavkami.

 Inklúzia a rešpektovanie kultúrnej a etnickej rozmanitosti
· Zohľadnenie rómskej kultúry v učebných plánoch a aktivitách: Vzdelávacie materiály a aktivity by mali reflektovať kultúrnu identitu detí (ak to bude vhodné a ak je to súčasťou vzdelávacieho procesu) do každodenného vzdelávania.
· Podpora multikultúrneho vzdelávania: Rozvíjať v deťoch hodnoty tolerancie, rešpektu a porozumenia k rôznym kultúram. Vytvoriť prostredie, kde deti pochádzajúce z rôznych kultúrnych zázemí môžu zdieľať svoje skúsenosti a tradície.
· Zabezpečenie prístupnosti jazykového vzdelávania: V prípade, že deti neovládajú jazyk vyučovania (maďarčinu), je dôležité uplatniť štandardy na podporu jazykového rozvoja, napríklad vyučovanie v bilingválnych triedach alebo podpora detí pri prechode na vyučovací jazyk.

 Podpora sociálnej integrácie a znižovanie rizika segregácie
· Poskytovanie dodatočnej podpory sociálne znevýhodneným deťom: Programy a aktivity zamerané na podporu detí z nízkopríjmových alebo znevýhodnených rodín, ako aj na zlepšenie ich emocionálneho a sociálneho rozvoja.
· Prijímanie opatrení na zníženie dopadu chudoby: Zabezpečiť prístup k materiálnym a sociálnym zdrojom, ktoré podporujú deti v ťažších životných podmienkach (napríklad školské jedlo, pomôcky, oblečenie).
· Spolupráca s rodičmi a komunitou: Zapájať rodičov do vzdelávacieho procesu a informovať ich o dôležitosti vzdelania, čo môže zlepšiť motiváciu detí a ich rodín pre vzdelávanie.
Podpora a vzdelávanie pedagógov v oblasti inklúzie
· Vzdelávanie pedagógov v oblasti inkluzívneho vzdelávania a kultúrnej senzitivity: Pedagógovia by mali absolvovať školenia zamerané na prácu so znevýhodnenými deťmi a na podporu diverzity v triedach. Dôležité je, aby mali pedagogickí pracovníci vedomosti o sociálnych a kultúrnych otázkach, ktoré ovplyvňujú ich žiakov.
· Podpora pedagogického personálu pri práci s deťmi zo znevýhodnených skupín: Pedagógovia môžu využívať metodiky a techniky, ktoré podporujú inklúziu detí s rôznymi potrebami (napr. deti zo znevýhodnených rodín, deti s jazykovými bariérami).
· Tvorba podpory a mentorstva pre pedagógov: Vytvoriť programy na podporu nových učiteľov a zabezpečiť im prístup k odborným radám a metodickej pomoci pri práci s deťmi zo znevýhodnených a etnicky rôznorodých prostredí.
Zabezpečenie participácie detí a rodičov
· Zapojiť rodičov do vzdelávacieho procesu: Vytvoriť programy, ktoré podporujú rodičov v aktívnej účasti na vzdelávaní ich detí. Môže ísť o rôzne informácie o dôležitosti vzdelania, organizovanie rodičovských stretnutí alebo aktivít na podporu spolupráce medzi školou a rodinou.
· Podpora rodičov v oblasti rozvoja detí: Pomôcť rodičom zrozumiteľne porozumieť tomu, ako môžu podporovať vzdelávanie detí aj mimo školy (napr. čítanie, hovorenie o vzdelávacích témach).
· Zlepšiť komunikáciu medzi školou a komunitou: Organizovať komunitné aktivity, ktoré podporujú pozitívne vzťahy medzi školou, rodičmi a širšou komunitou, čím sa vytvára prostredie, kde deti aj rodiny cítia podporu.


Pravidelné hodnotenie a monitorovanie inklúzie
· Sledovanie pokroku a potreby detí: Pravidelné hodnotenie pokroku detí, aby sa včas rozpoznali problémy a zaviedli sa potrebné zmeny. Ide o sledovanie vývoja jazykových a sociálnych zručností detí, ako aj ich integrácie do kolektívu.
· Zber dát o inklúzii: Zabezpečiť systematické zberanie dát o tom, ako sú deti zo sociálne znevýhodnených rodín zapájané do vzdelávacieho procesu, a analyzovať, či neexistujú nežiaduce formy segregácie alebo diskriminácie.
Zabezpečenie materiálnych a technických zdrojov
· Zabezpečenie rovnakého prístupu k materiálom: Vytvoriť systém, ktorý zabezpečí rovnaký prístup ku kvalitným učebným materiálom pre všetky deti. Tieto materiály by mali byť kultúrne relevantné a prispôsobené potrebám detí zo znevýhodňujúceho prostredia

3. Kroky na zlepšenie aktuálnej situácie
Programy a aktivity podporujúce inklúziu:
· Zavedenie aktivít, ktoré rozvíjajú sociálne zručnosti, rešpekt a empatiu medzi deťmi.
· Používanie rôznych vzdelávacích materiálov a hier, ktoré odrážajú kultúrnu a jazykovú rôznorodosť.
Prispôsobenie výučby potrebám detí:
· Úprava učebných a didaktických materiálov, aby boli prístupné pre deti s rôznymi potrebami.
· Pravidelné hodnotenie pokroku detí a prispôsobovanie aktivít podľa ich individuálnych schopností a potrieb.

4. Podpora a spolupráca /Nivam, Mladý podnikavec, neziskové organizácie.../
Školenie učiteľov o inklúzii a rovnosti:
Pravidelné školenia a workshopy zamerané na témy ako rovnosť, diverzita, a výchova k tolerancii.
Rozvoj odborných kompetencií pedagógov na prácu s deťmi so špecifickými potrebami.
Podpora profesijného rastu pedagógov:
Poskytovanie priestorov na zdieľanie skúseností a hľadanie riešení v prípade problémov s inklúziou a segregáciou.

Spolupráca s rodičmi a komunitou

Aktívna komunikácia s rodičmi:
· Organizovanie pravidelných stretnutí a informovanie rodičov o aktivitách materskej školy na podporu inklúzie a rovnosti.
· Zapájanie rodičov do aktivít školy, ktoré podporujú integráciu a vzájomné porozumenie.
Podpora komunity:
· Spolupráca s miestnymi organizáciami a inštitúciami na zlepšovanie prístupu k vzdelaniu pre deti zo znevýhodnených skupín.

5. Očakávané výsledky
Systém monitorovania pokroku:
Vytvorenie pravidelného hodnotiaceho mechanizmu na sledovanie, ako sa plní plán a aké zlepšenia sú potrebné.
Zber a analýza dát:
Zhromažďovanie údajov o participácii detí rôznych zázemí a hodnotenie kvality vzdelávacieho procesu v súvislosti s rovnosťou.
Feedback od pedagógov, rodičov a detí:
Organizovanie konzultácií s pedagógmi, rodičmi a deťmi, aby sa získal cenný názor na to, ako efektívne sa realizuje inkluzívne vzdelávanie.




6.  Zdroje a financovanie
Finančné a materiálne zabezpečenie:
Zabezpečenie potrebných materiálov a vybavenia pre deti so špeciálnymi potrebami, ako aj pre rozmanité vzdelávacie aktivity.

Podporné zdroje:
Vypracovanie a implementácia učebných materiálov, hier, a ďalších podporných materiálov, ktoré podporujú inkluzívny prístup.


7. Záver
Zhrnutie kľúčových bodov plánu: Potvrdenie záväzku školy k inkluzívnemu vzdelávaniu a k rovnosti príležitostí pre všetky deti.
Dlhodobé ciele: Vytváranie trvalých zmien v prístupe k vzdelávaniu, ktoré prispejú k eliminácii segregácie v materskej škole a komunitách okolo nej.

